Zuma wil grondeis teen hele SA instelOudpres. Jacob Zuma. (Argieffoto: ANA) Oudpres. Jacob Zuma beplan om ŉ grondeis teen die hele Suid-Afrika in te stel. In ŉ kennisgewing van die grondeis voer hy aan dat net afstammelinge van die Bantoe-stam die regmatige eienaars van dié land is. Die JG Zuma-stigting het op Twitter aangedui dat ŉ kennisgewing van die beplande grondeis reeds by Thoko Didiza, minister van landbou, grondhervorming en landelike ontwikkeling, ingedien is. In dié nege bladsy lange kennisgewing dui Zuma onder meer aan dat die “swart bevolking van die Bantoe-uitbreiding afstam” en dat hulle (die Bantoes) al sedert 500 jaar ná Christus se geboorte (n.C.) – dus vir sowat 2 000 jaar – ŉ teenwoordigheid in Suid-Afrika het. “Dit is aan my en my beleërde vriende en kamerade uitgewys dat die land op pilare rus, naamlik waardigheid, onderrig en ekonomie. Dít het tot drievuldige uitdagings gelei, naamlik armoede, ongelykheid en werkloosheid,” lui die kennisgewing. “Waardigheid is die erkenning van ons mense wat Suid-Afrika sedert 500 jaar n.C. beset, voor Jan van Riebeeck se koms op 5 April 1652. Waardigheid kan nie bestaan sonder die erkenning van die grondkwessie nie.” H.E President Zuma issued a LAND CLAIM, notice to submit, to Minister of Agriculture, Land Reform and Rural Development, Minister T Didiza.https://t.co/wn2CGZBIPM — JGZuma Foundation (Official) (@JGZ_Foundation) March 2, 2023 Zuma dui voorts aan dat die inheemse mense van die land (Bantoes) sedert Van Riebeeck se koms aan nadelige en skadelike gedrag en behandeling onderworpe was, wat tot vandag toe voortduur. Hy sê dié mense ervaar ook steeds teenkanting wanneer hulle hul grond regmatig wil terugneem. Hy glo die grondeis sal uiteindelik aan Bantoes hul waardigheid teruggee. Zuma sluit die kennisgewing af deur te sê die grondeis moet nie as ŉ “uitlokking” beskou word nie, maar as ŉ manier om “vrede, gelykheid en ware vryheid in die land te herstel”. 1/ Whilst we are finalising a 'WC Peoples Bill' which recognises the diverse history of WC and promotes non-racialism, ex-President Zuma is claiming black bantus are exclusively the rightful owners of SA We reject this with the contempt it deserveshttps://t.co/aUute1PmH8 — Cape Independence Advocacy Group (@LetsFreeTheCape) March 4, 2023 Die drukgroep Cape Independence Advocacy Group het in reaksie hierop gesê hulle “verwerp die grondeis met die minagting wat dit verdien”. ŉ Twitter-gebruiker het ook gevra of die boere se voorgeslagte dan nie voor die Bantoes in Suid-Afrika was nie, waarop die drukgroep geantwoord het dat die versuim om die Khoi-Khoi en San te erken ŉ veel meer prominente weglating (in die kennisgewing) is. “Die Grondwet van Suid-Afrika maak dit egter duidelik: Suid-Afrika behoort aan almal wat daarin woon.”